مونمون ماجی و کوڕ ١٠ ساڵانی، لەناو ماڵیان لە شار جوروگرام لە ویلایەت هارینای هندی، تا ماوەی سێ ساڵ زیندان بوین.
دویای تەلەفۆنیگ وەلایەن سوجان شوی ماجی، پولیس دەس دادەوەر، و کۆتایی وەو کار ئەڵاجەویە هاورد.
سوجان وتە پولیس رخی چوود ژن و کوڕەگەی تویش چشت بەدیگ هاتنە، چوینکە وەڵام تەلەفۆنی نیەن، وتیش: خوەی نیەتوەنێد بچوودە لایان چوینکە لە ویلایەت دویریگ کار کەێد.
سوجان ئاگادار پولیس کرد ک ژنەگەی یە سێ ساڵە نیەیلێد بچوودە ماڵەو، نەک خوەی و کوڕەگەی تویش کۆڕۆنا بان.
لەو وەختە تا ئیسە شویەگە لەماڵیگ جیا نیشتیە، و چەوی نەکفتیەسە ئی ژن و کوڕیە، وەلێ تەنیا لەبان پەیوەندی ڤیدیۆ مەننە.
وەگورەی رووژنامەی دەیلی مەیل بەریتانی، پولیس پەیوەندی وەرد ژنەگە کردیە و دەرچگە قسەی سوجان راسە، و تەقەلا داگە واز لەو کەرەنتین درویژە بارێد، وەلێ ژنەگە هەر وتیە: رخم چوود لە کۆڕۆنا.
دویای چەن تەقەلایگ، ژنەگە رازی بوی پیشوازی لە پولیس بکەێد، و پولیسیش نووڕێد بڕ زواڵە و کەناڵخەی فرەیگ لەناو ماڵەگە کەڵەکە کریاگە.
پولیس وت: ژن و کوڕەگە خریانە چەودیاریکردن پزشکی، و هەواڵەیان ئەرا راویژکاری دەروینی کریا.
